กระทรวงแรงงาน เร่งสร้างการรับรู้แก่แรงงานภาคอิสระเข้าถึงประกันสังคมมาตรา 40 ยกระดับคุณภาพชีวิตผู้ใช้แรงงาน
หม่อมราชวงศ์ จัตุมงคล โสณกุล รัฐมนตรีว่าการกระทรวงแรงงาน เป็นประธานเปิดงาน “ประกันสังคมทั่วไทย” ภายใต้โครงการประกันสังคมถ้วนหน้า สู่แรงงานภาคอิสระ โดยมีผู้เข้าร่วมโครงการประมาณ 1,500 คน ประกอบด้วย เครือข่ายประกันสังคม กลุ่มอาชีพแท็กซี่ ขับรถรับจ้าง ค้าขาย เกษตรกร และผู้ประกอบอาชีพอิสระ ในพื้นที่กรุงเทพมหานครและปริมณฑล ได้แก่ จังหวัดปทุมธานี นนทบุรี นครปฐม และสมุทรปราการ         รัฐมนตรีว่าการกระทรวงแรงงาน เปิดเผยว่า จากการสำรวจข้อมูลปี 2562 พบว่ามีแรงงานอิสระ จำนวน 21.2 ล้านคนทั่วประเทศ และมีเพียงร้อยละ 15 ที่เข้าถึงระบบความคุ้มครองประกันสังคมมาตรา 40 โดยแนวทางที่สำคัญในการขับเคลื่อนให้แรงงานอิสระได้เข้าสู่ระบบความคุ้มครองประกันสังคมเพิ่มมากขึ้น คือ การบูรณาการความร่วมมือกับหน่วยภาครัฐ ภาคเอกชน ภาคประชาสังคม และภาคประชาชนให้เข้ามามีส่วนร่วม และมีบทบาทสำคัญในการร่วมขับเคลื่อนให้แรงงานอิสระมีหลักประกันความคุ้มครองทางสังคมอย่างทั่วถึง ซึ่งการจัดงานประกันสังคมทั่วไทย ในวันนี้เป็นการขับเคลื่อนนโยบายการขยายความคุ้มครองประกันสังคมภาคสมัครใจ สู่แรงงานภาคอิสระ สามารถเข้าถึงสิทธิประโยชน์จากสำนักงานประกันสังคม และเป็นการสร้างความรู้ ความเข้าใจเกี่ยวกับสวัสดิการภาครัฐด้านการประกันสังคม และสร้างแรงจูงใจให้แรงงานอิสระเข้าถึงการมีหลักประกันทางสังคม และยังเป็นการพัฒนาเครือข่ายแบบมีส่วนร่วมเพื่อการขับเคลื่อนให้ประชาชนมีหลักประกันความคุ้มครองทางสังคม เพื่อเป็นการยกระดับการมีคุณภาพชีวิตที่ดีขึ้น         ด้าน นายทศพล กฤตวงศ์วิมาน เลขาธิการสำนักงานประกันสังคม กล่าวว่า การจัดงานประกันสังคมทั่วไทย มีวัตถุประสงค์ เพื่อสร้างความรู้ ความเข้าใจเกี่ยวกับสิทธิประโยชน์ประกันสังคมมาตรา 40 และสร้างแรงจูงใจให้แรงงานภาคอิสระ เข้าถึงการมีหลักประกันความมั่นคงในชีวิต สำนักงานประกันสังคม จึงได้เร่งการประชาสัมพันธ์ สร้างการรับรู้ และเสริมสร้างความเข้าใจในเชิงรุกให้กับคนทำงานทุกกลุ่มอาชีพ โดยเฉพาะกลุ่มผู้ประกอบอาชีพอิสระ ให้เข้าถึงสวัสดิการความคุ้มครองทางสังคมมาตรา 40 เพื่อจะได้รับความคุ้มครองจากระบบประกันสังคม เมื่อประสบอันตรายหรือเจ็บป่วย ทุพพลภาพ เสียชีวิต สงเคราะห์บุตร รวมทั้งมีเงินบำเหน็จชราภาพ         นอกจากนี้ ภายในงานได้จัดให้พิธีลงนามบันทึกข้อตกลงความร่วมมือระหว่างกระทรวงแรงงาน กระทรวงมหาดไทย กระทรวงศึกษาธิการ สำนักงานประกันสังคม กรมการปกครองสำนักงานคณะกรรมการการศึกษาขั้นพื้นฐาน และสำนักงานพระพุทธศาสนาแห่งชาติ เพื่อร่วมบูรณาการ สนับสนุน ส่งเสริมให้เกิดการขับเคลื่อนการเข้าถึงความคุ้มครองทางสังคมของแรงงานภาคอิสระ ภายใต้แนวทางการพัฒนาการดำเนินการแบบมีส่วนร่วมของหน่วยงานที่เป็นภาคีเครือข่ายแบบ “บวร”(บ้าน วัด โรงเรียน โรงงาน) โดยผู้ที่มีอายุตั้งแต่ 15-60 ปี ไม่ว่าจะเป็นนักเรียน นักศึกษา พ่อค้า แม่ค้า หรือแม้แต่พระภิกษุ ก็สามารถสมัครเข้าระบบประกันสังคมมาตรา 40 ได้